– Ես մի շատ կարևոր շեշտադրում եմ ուզում անել՝ օգտագործելով այս հարթակն, այս հարցազրույցն ու նաև այն, որ ձեր լսարանը հաճախ հենց իրավաբաններն են ու իրազեկ մարդիկ: Պետք է հստակ կարողանալ տարանջատել՝ որ մարմնից ինչ ես ակնկալում ու այդ մարմնի լիազորություններն ինչպիսին են: Կոռուպցիայի դեմ պայքարի խորհուրդը, միավորելով պետական մարմինների, միջազգային և հասարակական կազմակերպությունների, իր առջև նպատակ է դրել օրենսդրական փոփոխություններով ու տարբեր այլ մեխանիզմների միջոցով գտնել այն խնդիրները, որոնք առաջացնում են կոռուպցիոն ռիսկեր, հետազոտել, այսպես ասած՝ ախտորոշել ու վերացնել դրանք: Չափազանց կարևոր է մի հանգամանք, որ մենք չենք ասում, թե այս պահին գիտենք այդ դեղատոմսն ու ինքներս էլ կկատարենք: Ուստի շատ անձիք, իմ շատ գործընկերներ մակերեսային հարցին մոտենալով՝ նշում են, որ գումարներ է կառավարությունը ստացել, որոնք խորհուրդն ուղղել է ինչ-ինչ նպատակների, ինչ-որ դասընթացների ու արդյունքի չի հասել: Հենց այս շրջանակներում հարկ եմ համարում շեշտել, որ խորհուրդը պատժիչ մարմինը չէ, այն քննչական մարմինը չէ, իրավապահ համակարգի բլոկի լիազորություններ չունի, այս մարմնի խնդիրը բոլոր գերատեսչությունների ներկայացուցիչների միջոցով հասկանալն է, թե որտեղ են այն խնդիրները, որոնք պիտի վերացվեն, որ գոյություն ունեցող որոշ արատավոր երևույթներ վերանան: Նախ սկսենք նրանից, որ ընդամենը վեց ամիս է գործել խորհուրդն ու գումարն էլ, որի մասին խոսվել է, ստացվել է մեկ ամիս առաջ կնքված համաձայնագրի հիման վրա:: Խոսքը նրան է վերաբերում, որ կան աշխարհում ընդունված, միջազգային փորձագետների կողմից հաստատված սխեմաներ: Եթե մենք ինքներս մեզ չենք վստահում ու կա նման մթնոլորտ, ապա պետք է վստահենք այն սխեմաներին, որոնք ժամանակի ընթացքում ու տարբեր մարդկանց վրա կիրառմամբ տվել են իրենց արդյունքները: Այդ նպատակով գումարն ուղղվելու է միջազգային փորձագետների կողմից մեզ օգնելուն, որպեսզի կարողանանք ճիշտ ախտորոշել և լուծել մեր խնդիրները: Կոռուպցիայի դեմ պայքարի խորհուրդը ոչ թե ինչ-որ անհատական խնդիրների ու դրվագների պետք է անդրադառնա, այլ գլոբալ հարց լուծի,այն է՝ վերհանել հանրության մեջ առկա խնդիրները և կարգավորել դրանք: